Kykers hou van sy nuwe sepiekarakter, sê Rautenbach | Netwerk24
Deur AJ Opperman 29 Oktober 2020 09:00
Dié karakter, Willem, het Maandag vir die eerste keer verskyn en Renate (Christel van den Bergh) se voete onder haar uitgeslaan.
Frank Rautenbach as Willem in 'Getroud met rugby'. Foto: Getroud met rugby
"Dit is heeltemal die teenoorgestelde van JP in (die kykNET-sepie) Suidooster. Dis 'n ander aanslag, maar ek geniet albei – om die goeie of die slegte ou te vertolk."
Behalwe dat hy Renate oor haar woorde laat struikel, is Willem 'n sakeman wat 'n huis in Griekeland besit.
"Dit gaan vir hom oor geld maak," sê Rautenbach.
"Soos iemand wat rugby speel wat soveel as moontlik drieë wil druk, maak nie saak hoe nie. So is dit met Willem en geld. Omdat Renate goed geërf het, is geld nie vir haar so belangrik nie, maar sy is tog ongemaklik met hoe Willem sake doen."
Frank Rautenbach Foto: Getroud met rugby
Rautenbach het voorheen in rolprente soos Faith Like Patotoes, Hansie: A True Story en The Bang Bang Club verskyn, waarin hy onderskeidelik die lekeprediker Angus Buchan, die voormalige krieketkaptein Hansie Cronjé en die fotograaf Ken Oosterbroek vertolk het.
Hy het ook vir jare in Los Angeles in Amerika gebly waar hy onder meer in vier episodes van die reeks Warrior verskyn het.
Hy het in 2000 veral bekend geword as Tiaan Terblanche in die beginjare van die SABC 2-sepie 7de Laan.
Frank Rautenbach en Christel van den Bergh in 'Getroud met rugby'. Foto: Getroud met rugby
"James Franco het onlangs weer in die sepie General Hospital verskyn. En mense het hom gevra waarom hy weer in 'n sepie speel. Hy het gesê as 'n akteur hou daarvan om homself op verskillende vlakke uit te daag. Hy het begin in hierdie sepie. En dis vir my ook so. Ek het ook in 'n sepie begin."
Vir Rautenbach gaan dit oor die gehoor se ervaring van 'n storie.
Rautenbach het al verhoogwerk gedoen, maar sal graag nog daarvan wil doen.
"Ek hou daarvan om verskillende goed te doen. Ek is avontuurlustig."
Mense herken hom steeds as Tiaan.
"Ek het darem 'n paar JP's in Woolworths gekry nadat ek in Suidooster verskyn het. Maar Tiaan was groot. Destyds met 7de Laan het ons nog handgeskrewe briewe van kykers ontvang. Nou, soveel jare later, is Willem in 'n video op Instagram bekend gestel en baie mense het kommentaar gelewer. Ja-nee, dit lyk of kykers van Willem hou."
Welkom by die Getroud met Rugby-familie, Frank Rautenbach! ?? @kyknettv @frank_rautenbach @getroudmetrugbytv #kykNETGMR #getroudmetrugby
A post shared by Getroud met Rugby (@getroudmetrugbytv) on Oct 26, 2020 at 9:37am PDT
Rautenbach het wel ook slegte ervarings in Amerika gehad.
Hy skryf daaroor is sy boek, The Vagabond: Is Your Life Worth Living?
Sy vrou, Leigh, het vier miskrame gehad en hy het gesukkel om werk te kry.
"Ek glo daardie ervarings het my toneelspel ten goede beïnvloed. Dis een ding om 'n akteur te wees, maar dis 'n ander ding om jou stem te vind. Ek glo die pad wat jy stap, laat jou jou stem vind."